Talba għat-tneħħija tal-immunità ta' José Manuel Fernandes Kumitat għall-Affarijiet Legali Deċiżjoni tal-Parlament Ewropew tal-14 ta' Novembru 2019 dwar it-talba għat-tneħħija tal-immunità ta' José Manuel Fernandes (2019/2005(IMM)) Il-Parlament Ewropew, – wara li kkunsidra t-talba għat-tneħħija tal-immunità ta' José Manuel Fernandes, imressqa fis-26 ta' Novembru 2018 mid-Dipartiment tal-Investigazzjoni u l-Prosekuzzjoni Kriminali ta' Porto, b'rabta mal-proċediment Nru 1406/14.3TDPRT, u mħabbra fis-seduta plenarja fil-31 ta' Jannar 2019, – wara li sema' lil José Manuel Fernandes, skont l-Artikolu 9(6) tar-Regoli ta' Proċedura tiegħu, – wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett, – wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fit-12 ta' Mejju 1964, fl-10 ta' Lulju 1986, fil-15 u l-21 ta' Ottubru 2008, fid-19 ta' Marzu 2010, fis-6 ta' Settembru 2011 u fis-17 ta' Jannar 2013, – wara li kkunsidra l-Artikolu 157 tal-Kostituzzjoni tar-Repubblika Portugiża, – wara li kkunsidra l-Artikoli 5(2), 6(1) u 9 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Legali (A9-0023/2019), A. billi d-Dipartiment tal-Investigazzjoni u l-Prosekuzzjoni Kriminali ta' Porto talab it-tneħħija tal-immunità ta' José Manuel Fernandes, Membru tal-Parlament Ewropew, b'rabta ma' azzjoni legali possibbli dwar allegat reat ta' amministrazzjoni ħażina, previst u punibbli taħt l-Artikolu 11 tal-Liġi Portugiża 34/87 tas-16 ta' Lulju, reat li jġib miegħu sentenza ta' priġunerija minn sentejn sa tmien snin; B. billi l-proċediment legali ma jittratta ebda opinjoni espressa jew vot mitfugħ fil-qadi tad-dmirijiet ta' Membru tal-Parlament Ewropew skont il-finijiet tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea; C. billi l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea jiddikjara li l-Membri tal-Parlament Ewropew, igawdu fit-territorju tal-Istat tagħhom stess, l-immunitajiet mogħtija lill-membri tal-parlament ta' dak l-istat; D. billi l-Artikolu 157(2) u (3) tal-Kostituzzjoni tar-Repubblika Portugiża jipprevedi: Il-Membri tal-Assemblea tar-Repubblika ma jistgħux jinstemgħu bħala xhieda jew bħala akkużati mingħajr l-awtorizzazzjoni tal-Assemblea. Fl-aħħar każ, l-Assemblea għandha, b'mod obbligatorju, tiddeċiedi favur l-awtorizzazzjoni meta jkun hemm indikazzjonijiet qawwija li twettaq reat intenzjonat punibbli bi priġunerija għal terminu massimu ta' aktar minn tliet snin. L-ebda Membru tal-Assemblea tar-Repubblika ma jista' jiġi detenut, arrestat jew impriġunat mingħajr l-awtorizzazzjoni tal-Assemblea, ħlief għal reat intenzjonat punibbli mit-tip ta' terminu ta' priġunerija msemmi fil-paragrafu preċedenti u in flagrante delicto." E. billi José Manuel Fernandes – fil-kapaċità tiegħu ta' Sindku ta' Vila Verde u fit-twettiq ta' dmirijietu f'dak ir-rwol u f'kollużjoni ma' oħrajn – huwa taħt investigazzjoni minħabba li allegatament kiser il-prinċipji ġenerali tar-regoli dwar l-akkwist pubbliku, u b'mod speċifiku, il-prinċipji tal-imparzjalità, in-newtralità, il-kompetizzjoni u t-trasparenza, billi qiegħed kumpanija f'pożizzjoni aktar favorevoli mill-kompetituri tagħha, u billi allegatament ipparteċipa fit-tħejjija u t-tlestija minn qabel tad-dokumenti meħtieġa għall-proċedura tas-sejħa għal offerti; billi dik il-kumpanija ngħatat il-kuntratt fit-22 ta' Diċembru 2008; F. billi, skont l-Artikolu 9(8) tar-Regoli ta' Proċedura, il-Kumitat għall-Affarijiet Legali fl-ebda ċirkustanza m'għandu jippronunzja ruħu dwar il-ħtija jew l-innoċenza tal-Membru, u lanqas m'għandu jippronunzja ruħu dwar jekk l-opinjonijiet u l-atti attribwiti lill-Membru jiġġustifikawx jew le l-prosekuzzjoni tiegħu, anke jekk, waqt li jkun qed jeżamina t-talba, il-kumitat jikseb tagħrif dettaljat tal-fatti tal-każ; G. billi skont l-Artikolu 5(2) tar-Regoli ta' Proċedura, l-immunità parlamentari mhijiex privileġġ personali ta' Membru imma hija garanzija tal-indipendenza tal-Parlament kollu kemm hu u tal-Membri tiegħu; H. billi José Manuel Fernandes talab it-tneħħija tal-immunità tiegħu; billi huwa l-Parlament biss li jiddeċiedi, f'każ partikolari, jekk għandhiex titneħħa l-immunità; billi l-Parlament jista' raġonevolment iqis il-pożizzjoni tal-Membru biex jiddeċiedi jekk għandhiex titneħħa l-immunità tiegħu jew tagħha; I. billi l-iskop tal-immunità parlamentari huwa li l-Parlament u l-Membri tiegħu jiġu protetti minn proċedimenti ġudizzjarji fir-rigward tal-attivitajiet imwettqa fil-qadi tad-dmirijiet parlamentari u li ma jistgħux jiġu separati minn dawk id-dmirijiet; J. billi f'dan il-każ, il-Parlament ma sab l-ebda evidenza ta' fumus persecutionis, jiġifieri elementi fattwali li jindikaw li l-intenzjoni wara l-proċediment legali tista' tkun li ssir ħsara lill-attività politika ta' Membru u b'hekk lill-Parlament Ewropew; Jiddeċiedi li jneħħi l-immunità ta' José Manuel Fernandes; Jagħti istruzzjonijiet lill-President tiegħu biex jgħaddi minnufih din id-deċiżjoni u r-rapport tal-kumitat responsabbli tiegħu lill-awtoritajiet Portugiżi u lil José Manuel Fernandes.
Extracted from TA-9-2019-0051_MT.docx